Qatt kontu Ruma u tlajtu fuq il-koppla tal-Bażilika ta' San Pietru fil-Vatikan u ħaristu lejn il-pjazza ta' quddiem din il-knisja? Jekk le, qatt rajtu xi ritratt meħud mill-għoli ta' din il-pjazza? Jekk iva nistedinkom iġġibuha quddien għajnekom. Jekk qatt ma tlajtu fuq il-koppla jew laqnas rajtu xi ritratt, nipprova nispjegalkom ftit jien kif inhi din il-pjazza. Quddiem il-Bażilika joħorġu bħal par dirgħajn li jdawru lil din il-pjazza meraviljuża. Dawn id-dirgħajn jissejħu il-kolonnat ta' Pjazza San Pietru għax fihom erba' faxxi ta' kolonni wara xulxin. L-idea wara dan d-disinn ta' din il-pjazza kien propju li l-Knisja tiftaħ dirgħajha biex tilqa' lil kulħadd. Hekk għadnu jkun għax il-Knisja ta' Kristu hija bħax-xibka tas-sajjied li fiha jinġabar minn kollox. Għadha kemm spiċċat l-ewwel parti tas-Sinodu tal-Isqfijiet dwar il-familja. Xi ħtieġa kien hemm li isqfijiet minn madwar id-dinja kollha jinġabru u jiddiskutu l-qagħda tal-familja llum? Kien hemm ħtieġa kbira għax minkejja li l-verità ma tinbidel qatt, jiġifieri dak li għallem Kristu għadu validu sal-lum, u hekk jibqa' sa tmiem id-dinja, madanakollu is-sitwazzjonijiet u r-realtajiet li qegħdin ngħixu fihom aħna l-bnedmin tat-tielet millenju tal-Kristjaneżmu huma għal kollox differenti minn dawk li għex fihom Kristu. Għalhekk iltaqgħu l-isqfijiet għax jafu li fil-Knisja mwaqqfa minn Kristu hemm post għal kulħadd. Bħalma intqal f' dan is-sinodu, is-sagramenti ma humiex għall-perfetti imma għal midinbin biex jirrikonċiljaw mal-Imgħallem. U għax l-isqfijiet, bħal kull saċerdot ieħor, jaf kemm sofferenzi hemm fil-familji tal-lum, imħasset il-ħtieġa li jitlaqqa' dan is-sinodu. Divorzjati u miżżewġin mill-ġdid Waħda mit-temi l-aktar jaħarqu li miss is-sinodu kienet fejn jidħol it-tieni żwieġ. Il-Knisja Kattolika ma taċċettax it-tieni għaqda matrimonjali. B' differenza għall-Knisja Latina, dik Ortodossa tbierek it-tieni għaqda. Meta qegħdin ngħidu tbierek ma jfissirx li l-Knisja Ortodossa tqis żwieġ ta' persuni li fl-ewwel imħabba tagħhom ma sabux xorti, bħala sagrament. Le, imma tbierek lil dik il-koppja sabiex tkun taħt il-ħarsien ta' Alla. B' din id-differenza bejn dawn iż-żewġ Knejjes spiss tinħoloq konfussjoni fl-imħuħ u ġieli jkun hemm min jistaqsi lilna s-saċerdoti liema huwa t-tagħlim veru tal-Knisja, jew liema Knisja waqqaf Kristu. Dawn huma mistoqsijiet li mhux faċli tweġibhom. Kristu waqqaf Knisja waħda. Il-firda bejn l-Oċċident u l-Orjent saret biż-żmien. It-tagħlim tal-Knisja ma huwiex tagħha imma tal-fundatur tagħha, u għalhekk tlaqqa' s-sinodu biex wieħed jara x' hemm xi jsir. Ġieli jiġu persuni u jgħidulek li ilhom tletin, erbgħin jew ħamsin sena miżżewġin u qatt ma tradew lill-parti l-oħra. U jistaqsuk jekk quddiem Alla iż-żwieġ tagħhom huwiex bħal ta' dawk li biddlu lill-parti l-oħra. Mhux faċli ssib kliem biex tfisser lil dawn it-talin li Alla huwa ħanin u li dawk li ma sabux xorti fl-ewwel żwieġ, xorta huma ulied Alla. Aħna nirraġunaw ta' bnedmin li aħna. Imnalla Alla ma jirraġunax bħalna għax kieku l-ġenna tkun vojta! Żwiġijiet validi Biex żwieġ sagrament ikun validu irid li ż-żewġ partijiet meta jkunu fuq l-altar, ikunu ċerti li dak li qegħdin jagħmlu huwa kuntratt sal-mewt. Jekk parti mill-koppja ma jkolliex dan f' moħħa, iż-żwieġ ma jkunx jgħodd u jkun null. Bil-mentalità divorzista li għandha llum niddubita kemm żwiġijiet huma validi! Il-mentalità tal-lum hija waħda konsumista, nibbdlu l-oġġetti li jkollna spiss, minn mowbajl, sa karozza, minn xogħol sa dar. U anke fejn tidħol il-parti l-oħra tal-koppja, daħħlet ukoll din il-mentalità. Meta parti mill-koppja tersaq lejn is-sagrament taż-żwieġ b' din l-idea ġewwa moħħha, iż-żwieġ ikun fażul, invalidu. Unjoni Ċivili Realtà oħra li qegħdin spiss insibu ma' wiċċna hija ta' persuni li ma jistgħux jingħaqdu fi żwieġ sagrament. Fost dawn hemm dik il-faxxa li diġa semmejna, iddivorzjati u miżżewġin mill-ġdid u hemm oħrajn. Dawn ukoll huma ulied Alla u bl-ebda mod ma għandhom jiġu esklużi mill-Knisja ta' Kristu. Ma' din il-faxxa jidħlu wkoll il-koppji omosesswali. Meta nies li jaqgħu f' din il-faxxa jiġu jitkellmu magħna s-saċerdoti, dlonk nindunaw bix-xewqa kbira tagħhom li kieku l-qagħda tagħhom ma hijiex dik li hi imma hija waħda regolari. Knisja inkussiva ma tistax twarrab lil dawn in-nies. Dawn jidħlu fix-xibka wkoll. Ma nkun qiegħed nikxef l-ebda sigriet meta ngħid li fuq dawn iż-żewġ argumenti kien hemm l-inqas qbil fis-sinodu. Fuq iddivorzjati u miżżewġin mill-ġdid li jitqarbnu, 104 ivvutaw favur u 74 kontra, filwaqt li dwar koppji gay, 118 favur u 62 kontra. Dawn id-dati jintabu fis-sit tal-Vatikan għal min jinteressah. Għalhekk iltaqa' s-sinodu biex kemm jista' jkun kulħadd ikun parti mill-makkinarju li jħalli l-Knisja miexja l quddiem. Għalhekk tkellmu l-isqfijiet, biex ulied Alla jħossuhom tassew ulied f'entità inkussiva u mhux waħda li teskludi bl-addoċċ. Dan l-artiklu deher fin-Nazzjon 1 ta' Novembru 2014
Entità Inkussiva